
II. Megállapítások

1. Vagyongazdálkodás, eszköznyilvántartás szabályozottságának ellenőrzése:

Fácánkert Község Önkormányzata a 2011. évi CLXXXIX. Magyarország helyi önkormányzatairól szóló törvény 84-86. § rendelkezéseivel összhangban, megállapodás alapján közös önkormányzati hivatalt alkot Bogyiszló Község Önkormányzatával. A közös önkormányzati hivatal elnevezése Bogyiszlói Közös Önkormányzati Hivatal. A közös hivatal működését rögzítették Fácánkert Község Önkormányzatának Szervezeti és Működési Szabályzatában.
Fácánkert Község Önkormányzatának vagyongazdálkodási rendelete a jogszabályi hivatkozásokat teljes körűen tartalmazza. A vagyongazdálkodási rendeletben meghatározásra került a törzsvagyon köre, azon belül a forgalomképtelen, illetve korlátozottan forgalomképes vagyonelemek, valamint az üzleti vagyon köre, melyeket részletesen a rendelet mellékletei tartalmaznak. A rendelet szabályozza az ingyenes vagyonátengedés lehetséges eseteit. Az önkormányzati vagyon tulajdonjogát versenyeztetés útján, a legelőnyösebb ajánlatot tevő részére lehet átruházni a törvényi előírásoknak megfelelően. A rendelet biztosítja a vagyongazdálkodási feladatok és a vagyonnal való gazdálkodás megfelelő szabályozottságát, a törvényi előírásoknak való megfelelőséget. 

A 4/2013. (I.11.) Kormányrendelet a számviteli politika tekintetében hivatkozik a 2000. évi C. törvény a számvitelről (továbbiakban: Szt.) 14.§. (5) bekezdésre. Az Szt. vonatkozó rendelkezése alapján a számviteli politika keretében el kell készíteni:
· az eszközök és források leltárkészítési és leltározási szabályzatát
· az eszközök é források értékelési szabályzatát
· az önköltségszámítás rendjére vonatkozó belső szabályzatot
· pénzkezelési szabályzatot
Fácánkert Község Önkormányzata a fenti szabályzatokkal rendelkezik, a fent említett szabályzatok mellett a számviteli politika keretében elkészített szabályzatok:
· számlarend
· bizonylati szabályzat
· felesleges vagyontárgyak hasznosításának, selejtezésének szabályzata
· gazdálkodási szabályzat a kötelezettségvállalás, utalványozás, ellenjegyzés, szakmai teljesítés igazolása, érvényesítés és adatszolgáltatás rendjéről

Az értékelési szabályzat alapján az értékcsökkenést negyedévenként, a tényleges használatnak megfelelően időarányosan kell elszámolni a Számviteli Politikában meghatározott kulcsok alapján. A szabályzat előírásai alapján a költségvetési év mérleg fordulónapján fennálló és a mérlegkészítés időpontjáig pénzügyileg nem rendezett követeléseknél értékvesztést kell elszámolni a mérlegkészítés időpontjában rendelkezésre álló információk alapján.
Az analitikus nyilvántartások formájára, tartalmára, vezetésének módjára a bizonylati szabályzat tartalmaz rendelkezéseket. 

Az Áht. 91. § értelmében a jegyző által készített zárszámadási rendelettervezetet a költségvetési évet követő negyedik hónap utolsó napjáig kell a képviselő testület elé terjeszteni, a testület a zárszámadásról rendeletet alkot. Fácánkert Község Önkormányzatának képviselő testülete a 2013. évi zárszámadásról megalkotta a 3/2014. rendeletet, a rendeletalkotás azonban 2014.05.15-én történt meg.

2. Vagyongazdálkodás, kapcsolódó analitikák ellenőrzése

Az immateriális javakról és tárgyi eszközökről (az ingatlanokról külön) az analitikák egyedi nyilvántartó lapon manuálisan, valamint számítógépen excel táblában kerülnek vezetésre. A lapok év végén lezárásra kerülnek, és amíg a lap be nem telik, addig nem kerül nyitásra új nyilvántartó lap.  Az ingatlanokról az analitika a katawin programban kerül vezetésre. A kis értékű (100.000 Ft alatti) eszközökről 2013. évben külön vezetett analitikát a pénzügyes munkatárs manuálisan, 2014. évben már a katawinben történik a vezetése.
A főkönyvi könyvelést 2013. évben az EPER programmal naprakészen vezették. A pénztárnyilvántartás vezetése is az EPER programban történik, így a pénztári adatok betöltése biztosított, nincs szükség dupla rögzítésre. Az egyedi nyilvántartó lapok, az ingatlanok analitikájának vezetését biztosító program és a könyvelési program között nem megoldott az adatok áttöltése, így a tárgyi eszközökhöz kapcsolódó mozgások párhuzamos rögzítésére van szükség. 

Az Áht. 91. §. értelmében a zárszámadásnak tartalmaznia kell a vagyonkimutatást. Az Áhsz. 44/A §. kimondja, hogy a vagyonkimutatás legalább a római számmal jelzett eszköz-, és forráscsoportonkénti tagolásban tartalmazza az önkormányzat vagyonát törzsvagyon (forgalomképtelen, korlátozottan forgalomképes) és üzleti vagyon bontásban. A 3/2014. önkormányzati rendelet tartalmaz vagyonkimutatást, a fenti feltételek betartása mellett, azonban felhívom a figyelmet a 249/2000. Kormányrendelet (2013. évig), 2014. évtől a 4/2013. Kormányrendelet 30. §. (3) bekezdésére. A kormányrendeletben előírtakkal szükséges a vagyonkimutatás kiegészítése. 

A számviteli politika értelmében az immateriális javakat és tárgyi eszközöket érintő mennyiségi növekedés esetén bizonylatot kell kiállítani, üzembe helyezési eljárás nélkül használatba vehető eszközök esetén állománynövekedési bizonylatot, üzembe helyezési eljárás alá vont eszköznél üzembe helyezési okmányt kell kiállítani. A vizsgált időszakban az üzembe helyezés minden esetben üzembe helyezési okmány alapján történt meg. 

Az immateriális javak, tárgyi eszközök, üzemeltetésre átadott eszközök értékcsökkenésének elszámolása negyedévente az értékelési szabályzatban meghatározott leírási kulcsokkal elszámolásra került. Az értékcsökkenés mértékének a meghatározása az egyedi nyilvántartó lapokon, ingatlanok esetében a katawin programban történt és az alapján került rögzítésre a főkönyvben.

A központi, helyi adókkal és az adók módjára behajtandó köztartozásokkal kapcsolatos követelések értékelése során az értékvesztés összege meghatározásra kerül az Onkado program segítségével, és az ott készült kimutatás alapján került feladásra a főkönyv részére.

A ingatlanvagyon kataszteri nyilvántartás, valamint az immateriális javak, tárgyi eszközök, üzemeltetésre átadott eszközök nyilvántartása és az EPER főkönyvi könyvelésben nyilvántartott adatok  nem mutatnak eltérést 2013. év végén. A nyilvántartások naprakészen, folyamatosan vezetésre kerülnek, év végén a főkönyvi adatok és analitikák egyeztetésre kerülnek. 

2013. évi beszámoló részét képező mérleg összeállításánál figyelembe vették a 249/2000. kormányrendelet, valamint a Számviteli törvény vonatkozó rendelkezéseit. A mérlegben külön oszlopban feltüntetésre kerültek a tárgyévi nyitó és záró adatok. A nyitó adatok a 2012. évi záró adatok alapján kerültek rögzítésre (megegyeznek), adatait a főkönyvi kivonat alátámasztja. 
A beszámoló részét képező 38-as űrlap kitöltésekor figyelemmel voltak arra a kitételre, hogy az űrlap 21. sorának meg kell egyezni a főkönyv kivonat meghatározott adataival, az egyezőség biztosított. A beszámoló részét képező mérleg és az űrlap adatai közti összefüggésekre figyelemmel voltak és a vonatkozó sorok egyezőségét biztosították.  
Az alábbi táblázat szemlélteti a 38-as űrlapon szereplő eszközök, a főkönyvi kivonat, a beszámoló részét képező mérleg és analitika adatainak egyezőségét.


	Beszámoló, főkönyv, analitika és 38-as űrlap adatai

	 
	Beszámoló
	Főkönyv 
	38-as űrlap
	Analitika

	Immateriális javak bruttó érték
	-
	3 065 830
	3 066 000
	3 065 830

	Immateriális javak értékcsökkenés
	-
	2 923 239
	2 923 000
	2 923 239

	Immateriális javak nettó érték
	143 000
	142 591
	143 000
	142 591

	Ingatlanok és kapcsolódó vagyoni ért. j. bruttó érték
	-
	289 488 272
	289 488 000
	289 488 272

	Ingatlanok és kapcs. vagy. ért. j. értékcsökkenés
	-
	60 898 518
	60 898 000
	60 898 518

	Ingatlanok és kapcs. vagy. ért. jogok nettó érték
	228 590 000
	228 589 754
	228 590 000
	228 589 754

	Gépek, berendezések és felszerelések bruttó érték
	-
	13 751 780
	12 876 000
	12 875 655

	Gépek, berendezések és felszerelések értékcsökkenés
	-
	11 482 050
	10 606 000
	10 605 925

	Gépek, berendezések és felszerelések nettó érték
	2 270 000
	2 269 730
	2 270 000
	2 269 730

	Üzemeltetésre átadott eszközök bruttó érték
	-
	222 117 238
	222 117 000
	222 117 238

	Üzemeltetésre átadott eszközök értékcsökkenés
	-
	50 829 312
	50 829 000
	50 829 312

	Üzemeltetésre átadott eszközök nettó érték
	171 288 000
	171 287 926
	171 288 000
	171 287 926

	Mindösszesen
	402 291 000
	402 290 001
	402 291 000
	402 290 001



A táblázatból látszik, hogy eltérés nem mutatkozik a főkönyvi adatok, a mérleg, a 38-as űrlap és az analitika adatai között. 
Az 57-es űrlap kitöltésekor figyelemmel voltak az űrlap oszlopai közötti összefüggésekre, valamint az űrlap és a mérleg vonatkozó sorainak egyezőségére. Azonban az űrlapon sem nyitó, sem záró értékvesztés nem került feltüntetésre, valamint az eszközök bekerülési értékének nyitó és záró adata sem egyezik a főkönyvi kivonaton szereplő bekerülési értékkel.
Az űrlap visszamenőleg már nem javítható, a 2014. évi beszámoló összeállításakor az 57-es űrlap kitöltésekor figyelemmel kell lenni a módszertani útmutatóban leírtakra.

III. Összefoglaló következtetések

Összességében elmondható, hogy a vagyongazdálkodás, eszköznyilvántartás megfelelően szabályozott. Az analitikus nyilvántartások és a főkönyv naprakészen kerül vezetésre. Év végén a mérleget alátámasztó kimutatások elkészítésre kerülnek, azokat egyeztetik a mérleg adataival. A beszámoló részét képező mérleg, 38-as űrlap adattartalma megfelel a valódiság elvének, az 57-es űrlap kitöltésére nagyobb hangsúlyt kell fektetni.
Javaslatok:
· a zárszámadás részét képező vagyonkimutatás kiegészítése a 4/2013. Kormányrendelet 30.§. (3) bekezdésben előírtakkal 
· 57-es űrlap kitöltése során nagyobb figyelmet kell fordítani a módszertani útmutatóban leírtakra

Felelős vezetők neve az ellenőrzött időszakban:
Orbán Zsolt Polgármester
Dr. Varga Katalin Jegyző

Felhasznált törvények, rendeletek:
· 2011. évi CXCV. törvény az államháztartásról (ÁHT)
· 368/2011. (XII.31.) Kormányrendelet az államháztartásról szóló törvény végrehajtásáról (ÁMR)
· 249/2000. (XII.24) Kormányrendelet az államháztartás szervezeti beszámolási és könyvvezetési kötelezettségének sajátosságairól (ÁHSZ)
· 4/2013. (I.11.) Kormányrendelet az államháztartás számviteléről
· 2011. évi CLXXXIX. Magyarország helyi önkormányzatairól szóló törvény
· 2000. évi C. törvény a számvitelről
· 2011. évi CXCVI. törvény a nemzeti vagyonról
· 147/1992. (XI.6.) Kormányrendelet az önkormányzatok tulajdonába lévő ingatlanvagyon nyilvántartási és adatszolgáltatási rendjéről
· 370/2011. (XII.31.) Kormányrendelet a költségvetési szervek belső kontrollrendszeréről és belső ellenőrzésről

Szekszárd, 2014.12.05. 

